‘เคแบงก์’ใจถึงทุ่มงบ100ล้านโชว์บัตรกินฟรี
กสิกรไทยทุ่ม 100 ล้านบาท ทำตลาดโชว์บัตรเครดิตกินฟรีกว่า 1,000 ร้านค้า จับกลุ่มคนรุ่นใหม่
26 มี.ค. 2556

กสิกรไทยทุ่ม 100 ล้านบาท ทำตลาดโชว์บัตรเครดิตกินฟรีกว่า 1,000 ร้านค้า จับกลุ่มคนรุ่นใหม่ 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารได้ออกแคมเปญการตลาด “1,000,000 เซอร์ไพรส์ ล้านประทับใจ” ร่วมกับร้านค้ากว่า 1,000 แห่งทั่วประเทศ เช่น ร้านก๋วยเตี๋ยวเป็ดเจ๊ไฝ หัวหิน โออิชิ มิสเตอร์โดนัท แบล็คแคนยอน คาเฟ่ อเมซอน แค่โชว์บัตรเครดิตไม่ต้องรูดบัตร รับขนม กาแฟ และอาหารฟรี เดือนละ 1 ครั้ง/บัตร ถือเป็นการทำการตลาดที่ลูกค้าไม่ต้องใช้จ่ายผ่านบัตรครั้งแรก ใช้งบ 100 ล้านบาท ถือว่ามากที่สุดในปีนี้
นายปกรณ์ กล่าวว่า จากการสำรวจความต้องการลูกค้าพบว่า ลูกค้าที่ถือบัตรเครดิตต้องการรับสิทธิพิเศษต่างๆ ฟรีโดยไม่ต้องรูดบัตร และพร้อมจะใช้บัตรธนาคารเป็นบัตรแรก ธนาคารจึงวางเป้าหมายในกลุ่มลูกค้าที่นิยมท่องเที่ยวทั้งพัทยา หัวหิน และเขาใหญ่ และเป็นกลุ่มลูกค้าที่เพิ่งเริ่มต้นทำงาน
ทั้งนี้ ธนาคารตั้งเป้าหมายสินเชื่อคงค้างปีนี้เติบโต 11% จาก 4.9 หมื่นล้านบาท เป็น 5.3 หมื่นล้านบาท โดยขณะนี้สัดส่วนลูกค้าผ่อนชำระเพิ่มจาก 48% เป็น 50% ซึ่งถือว่าอยู่ในกรอบเป้าหมาย และเชื่อว่าปีนี้จะมียอดใช้จ่ายเพิ่มขึ้นเป็น 2.88 แสนล้านบาท หรือเพิ่มขึ้น 32%